b'\n_START_ARTICLE_\nVytauto Did\xc5\xbeiojo universiteto Muzikos akademija\n_START_PARAGRAPH_\nVytauto Did\xc5\xbeiojo universiteto Muzikos akademija (VDU MA)\xc2\xa0\xe2\x80\x93 VDU strukt\xc5\xabrinis padalinys, turintis fakulteto status\xc4\x85. \xc4\xaesik\xc5\xabrusi Kaune, V. \xc4\x8cepinskio g. 5, \xc5\xa1alia \xe2\x80\x93 Aleksoto ap\xc5\xbevalgos aik\xc5\xa1tel\xc4\x97. Dekanas\xc2\xa0\xe2\x80\x93 doc. dr. Saulius Gerulis.\n_START_SECTION_\nIstorija\n_START_PARAGRAPH_\nProfesional\xc5\xb3 muzik\xc5\xb3 rengimo i\xc5\xa1takos Kaune\xc2\xa0\xe2\x80\x93 kompozitoriaus ir vargonininko Juozo Naujalio 1919\xc2\xa0m. \xc4\xafkurta privati muzikos mokykla, kuri 1920\xc2\xa0m. paskelbta valstybine. Po 1927\xc2\xa0m. mokyklai vadovauti \xc4\x97m\xc4\x97 i\xc5\xa1 studij\xc5\xb3 Leipcige gr\xc4\xaf\xc5\xbe\xc4\x99s kompozitorius Juozas Gruodis. Jo ir kit\xc5\xb3 to meto intelektual\xc5\xb3 d\xc4\x97ka 1933\xc2\xa0m. muzikos mokykla tapo auk\xc5\xa1t\xc4\x85ja\xc2\xa0\xe2\x80\x93 Kauno konservatorija. Vis\xc4\x85 nepriklausomos tarpukario Lietuvos gyvavimo laikotarp\xc4\xaf konservatorijoje, sekant geriausiomis Var\xc5\xa1uvos, Prahos, Leipcigo, Pary\xc5\xbeiaus, Peterburgo, Maskvos auk\xc5\xa1t\xc5\xb3j\xc5\xb3 muzikos mokykl\xc5\xb3 tradicijomis, parengti menininkai formavo ne tik laikinosios sostin\xc4\x97s, bet ir visos \xc5\xa1alies kult\xc5\xabr\xc4\x85, k\xc5\xabr\xc4\x97 ir turtino Lietuvos muzikinio gyvenimo istorij\xc4\x85._NEWLINE_1949\xc2\xa0m., centralizuojant muzikin\xc4\xaf \xc5\xa1vietim\xc4\x85, Kauno ir Vilniaus konservatorijos buvo sujungtos\xc2\xa0\xe2\x80\x93 muzikos studijos imtos vykdyti tik sostin\xc4\x97je._NEWLINE_1989\xc2\xa0m., prab\xc4\x97gus 40-\xc4\x8diai met\xc5\xb3, \xc4\xaf Kaun\xc4\x85 buvo gr\xc4\x85\xc5\xbeintas auk\xc5\xa1tasis muzikinis lavinimas\xc2\xa0\xe2\x80\x93 \xc4\xafsteigtas tuometin\xc4\x97s Lietuvos konservatorijos (nuo 1992\xc2\xa0m. Lietuvos muzikos akademija, nuo 2004\xc2\xa0m. Lietuvos muzikos ir teatro akademija) Kauno fakultetas._NEWLINE_Nuo 2011\xc2\xa0m. LMTA Kauno fakultetas tapo sud\xc4\x97tine Vytauto Did\xc5\xbeiojo universiteto dalimi\xc2\xa0\xe2\x80\x93 VDU Muzikos akademija.'